b'\n_START_ARTICLE_\nGiacomo Balla\n_START_SECTION_\nBiografija\n_START_PARAGRAPH_\nD\xc5\xbeakomas Bala gim\xc4\x97 1871 m. liepos 18 d. Turine. 1891 m. jis trumpai mok\xc4\x97si Turino Albertinos akademijoje, meno lic\xc4\x97juje. 1892 m. mok\xc4\x97si Turino universitete. 1895 m. D\xc5\xbe. Bala persik\xc4\x97l\xc4\x97 \xc4\xaf Rom\xc4\x85, dirbo iliustratoriumi, karikat\xc5\xabristu, portretistu. 1899 m. jo k\xc5\xabriniai eksponuoti Venecijos bienal\xc4\x97je. 1900 m. D\xc5\xbe. Bala 7 m\xc4\x97nesius praleido Pary\xc5\xbeiuje pad\xc4\x97damas iliustratoriui Serafino Macchiati. Pary\xc5\xbeiuje susi\xc5\xbeav\xc4\x97jo neoimpresionizmu. Gr\xc4\xaf\xc5\xbe\xc4\x99s \xc4\xaf Rom\xc4\x85 D\xc5\xbe. Bala su pranc\xc5\xabz\xc5\xb3 neoimpresionistine tapybos technika supa\xc5\xbeindino D\xc5\xbe. Severin\xc4\xaf ir U. Bo\xc4\x8dion\xc4\xaf. 1903 m. D\xc5\xbe. Balos k\xc5\xabriniai eksponuoti tarptautin\xc4\x97je parodoje Venecijoje, 1904 m. \xe2\x88\x92 parodose Miunchene ir Diuseldorfe, 1909 m. \xe2\x88\x92 Rudens salone Pary\xc5\xbeiuje._NEWLINE_D\xc5\xbe. Bala pasira\xc5\xa1\xc4\x97 antr\xc4\x85j\xc4\xaf \xe2\x80\x9eFuturistin\xc4\x97s tapybos technikos manifest\xc4\x85\xe2\x80\x9c kartu su U. Bo\xc4\x8dioniu, D\xc5\xbe. Severiniu, K. Kara ir L. Rusolu, bet prie futurist\xc5\xb3 grup\xc4\x97s prisijung\xc4\x97 tik 1913 m. 1912 m. jis lank\xc4\x97si Londone ir Diuseldorfe, suk\xc5\xabr\xc4\x97 pirm\xc4\x85sias savo abstrak\xc4\x8dias \xc5\xa1viesos studijas. 1913 m. jo k\xc5\xabriniai eksponuoti Berlyne ir Roterdame. 1914 m. D\xc5\xbe. Bala eksperimentavo su futuristine skulpt\xc5\xabra, k\xc5\xabr\xc4\x97 futuristin\xc4\xaf dekor\xc4\x85 baldams ir tekstil\xc4\x97s gaminius. 1915 m. \xc4\xafvyko pirmosios D\xc5\xbe. Balos personalin\xc4\x97s parodos Romoje. 1935 m. jis i\xc5\xa1rinktas \xc5\xa0v. Luko akademijos nariu Romoje. D\xc5\xbeakomas Bala mir\xc4\x97 1958 m. kovo 1 d. Romoje. Jis buvo labiau lyrinis tapytojas, jo netrauk\xc4\x97 vaizduoti judan\xc4\x8di\xc5\xb3 ma\xc5\xa1in\xc5\xb3 j\xc4\x97gos kaip kit\xc5\xb3 futurist\xc5\xb3. Taip pat, D\xc5\xbe. Bala liko i\xc5\xa1tikimas futuristinei stilistikai ilgai po to, kai kiti dailininkai j\xc4\x85 apleido. Tik nuo 1931 m. D\xc5\xbe. Balos stilius tapo tradici\xc5\xa1kesniu, klasi\xc5\xa1kesniu su impresionistiniais bruo\xc5\xbeais. \xc5\xa0is pasikeitimas tikriausiai \xc4\xaftakotas Italijos fa\xc5\xa1istin\xc4\x97s ideologijos.'